I. Farkas, poslanec: (2007-11-27):
Slovenská republika sa spolu s ďalšími deviatimi krajinami strednej a východnej Európy stala v roku 2004 členským štátom Európskej únie. Ešte predtým sa stala súčasťou severoatlantických bezpečnostných štruktúr. Integračné snahy sa zavŕšia vedením eura, spoločnej meny európskych krajín. Bude to finále dlhoročného snaženia Slovenskej republiky od roku 1998 stať sa plnoprávnym členom európskych štruktúr, európskeho trhu práce, výrobkov, služieb, kapitálu, veľkej rodiny demokraticky zmýšľajúcich štátov Európy. Za poslanecký klub Strany Maďarskej koalície – Magyar Koalíció Pártja môžem vyjadriť plnú podporu návrhu zákona o zavedení meny euro v Slovenskej republike. Tento akt zavedenie eura totiž vnímame za významný historický medzník Slovenskej republiky. Otázne je, či k tomu dôjde v plánovanom termíne 1. januára 2009. Ak sa to podarí v pôvodne plánovanom termíne, tak to bude veľký úspech Slovenska, keď v hospodárskom priestore strednej Európy zo štátov Vyšehradskej štvorky v poradí ako prvá krajina bude schopná zaviesť spoločnú európsku menu. Bude to skvelé vyznamenanie pre historicky najlepší stav slovenského hospodárstva, uznanie schopností aktérov hospodárskej politiky, ale aj pre občanov republiky. Musím zároveň povedať, že snaha vlády zaviesť euro začiatkom roka 2009 je jediný pozitívny, pre Slovensko prospešný konkrétny hmatateľný cieľ vlády v oblasti hospodárstva. Aké sú riziká na cesty k zavedeniu eura? Pýtame sa. Predovšetkým stabilita vlády, lebo vláda pred odvolaním ministra Jureňu bola iná ako po odvolaní ministra Jureňu, a to najmä z hľadiska stability, súdržnosti vlády. Je otázna schopnosť dlhodobo udržať Maastrichtské kritériá, najmä mieru inflácie a schodok rozpočtu verejných financií. Môže zavážiť aj regionálny vplyv. Litva chcela zaviesť euro k 1. 1. 2006, ale nepochodila napriek tomu, že splnila Maastrichtské kritériá. Rada Európskej únie a Európska centrálna banka totiž neschválili zavedenie eura z dôvodu regionálnych väzieb, nakoľko hospodárstvo a trhy troch pobaltských štátov sú previazané. Môže toto platiť aj pre Slovensko. Cenné informácie pre ministra financií a guvernéra Národnej banky Slovenska od ministra financií Slovinska o dôvodoch značného nárastu miery inflácie v Slovinsku po zavedení eura začiatkom tohto roka. Zmena hospodárskeho kurzu vlády po voľbách, spomeňme na Zákonník práce, znemožnenie voľného nakladania s kladným hospodárskym výsledkom súkromných zdravotných poisťovní, kroky voči DSS-kám, novela zákona o dani z príjmov, čo môže mať za následok zastavenie zníženia miery nezamestnanosti a nižšie tempo rastu hrubého domáceho produktu. Nesmieme zabudnúť na politické riziká zavedenia eura k 1. 1. 2009, lebo niektoré sociálne skupiny nebudú od radosti tlieskať po zavedení eura a v roku 2009 budú tri voľby, v roku 2010 zas voľby parlamentné. Na druhej strane podnikateľská obec, ktorá sa pripravuje na zavedenie eura a ktorá kvôli tomu vynakladá nemalé finančné prostriedky na zabezpečenie tohto kroku, či už prestavbou informačných systémov, vedenia účtovníctva, by bola nerada, ak po týchto investíciách by sa napokon euro včas nezaviedlo. V priebehu zostávajúceho obdobia bude treba veľa, veľa pracovať. Kroky vlády v oblasti osvety, informovanosti občanov značne meškajú. Z dôvodu zmiernenia dôsledkov zavedenia eura bude nevyhnutná osveta občanom, osveta živnostníkom, malým podnikateľom. Tieto kroky vlády meškajú, myslíme si, že naprostá väčšina obyvateľov nie je informovaná o tom, aké kroky ich čakajú a neminú. Treba sa poučiť zo skúseností Slovinska so zavádzaním eura, netreba sa báť prevziať niektoré pozitívne kroky. Napríklad činnosť mimovládnych organizácií, ktoré monitorovali prípadný nárast cien v oblasti obchodu a služieb a ak zistili neodôvodnený nárast cien v konkrétnej spoločnosti, túto skutočnosť zverejnili v médiách. Netreba sa báť konzultovať s politikmi Cypru a Malty o ich skúsenostiach, pretože tieto štáty zavedú euro k 1. 1. 2008. Ďakujem pekne za pozornosť.